text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000010", "text": "Leza wa\u0304longolwele bana ba mukulutuba Abalahama bekale ke muzo ne kwibapa bijila. Wa\u0304ityile muzo\u2019wa bu \u201cIsalela\u201d ne kwibapa buto\u0304tyi bwa bine ne kinenwa kyandi bu kishi kyabo. (N\u0303imbo ya Mito\u0304to 147:19, 20) Mu uno muswelo, mizo yonso ya\u0304di ya kumwena mudi Isalela.\u200b\u2014Tanga Ngalwilo 22:18."}, {"text_idx": "#000011", "text": "Leza wa\u0304tongele bene Isalela bekale bu bandi batumoni. Ma\u0304nga yabo ilombola bantu moba\u0304di bamwena dyese mu kuko\u0304kela bijila bya Leza. (Kupituluka 4:6) Nanshi bantu bakwabo ba\u0304di ba kuyuka Leza wa bine kupityila ku bene Isalela.\u200b\u2014Tanga Isaya 43:10, 12."}, {"text_idx": "#000014", "text": "Yesu wa\u0304longolwele balondi bandi bakasapule ne kulonga bana bwanga mu mizo yonso. (Mateo 10:7, 11; 24:14; 28:19, 20) Uno mwingilo i munane dyalelo ku mfulo kwa ino ngikadilo ya bintu. Yehova i mubungile bantu ba mizo yonso mu buto\u0304tyi bwa bine mu muswelo kewamwekele kasha\u0304. (Kusokwelwa 7:9, 10) Bene Kidishitu ba bine i balongololwe mwanda wa kukankamika ne kukwasha bakwabo. Ku kupwila kwabo, badi na mpangiko ya muswelo umo ya bufundiji bwa mu Bible ntanda yonso.\u200b\u2014Tanga Bahebelu 10:24, 25."}, {"text_idx": "#000019", "text": "Batumoni ba Yehova i balongololwe mwanda wa kusapula myanda miyampe ne kulonga bana ba bwanga. Pamo bwa batumibwa, netu tusapulanga ku njibo ne njibo. (Bilongwa 20:20) Kadi twitabijanga kwifunda Bible na bantu ba mityima myoloke basenswe bubine. Inoko Batumoni ba Yehova ke bulongolodipo\u2019tu bitupu, mhm. Twi kisaka kidi na Tata umo wa buswe. Twi batutu ne bakaka betele mutyima. (2 Tesalonika 1:3) Bantu ba Yehova byobalongolwelwe mwanda wa kusangaja Leza ne kukwasha bakwabo, i babunde kisaka kya nsangaji kutabuka bisaka byonso bya pano pa ntanda.\u200b\u2014Tanga N\u0303imbo ya Mito\u0304to 33:12; Bilongwa 20:35."}]